
Европейският земеделски фонд за развитие на селските райони

„Европа инвестира в селските райони”
	СДРУЖЕНИЕ “МИГ САМОКОВ”

	Самоков – 2000, ул.”Македония” № 34  , Телефон 0888995689, e-mail: mig_samokov@abv.bg



ПРАВИЛА
ЗА ИЗБОР НА ВЪНШНИ ЕКСПЕРТИ - ОЦЕНИТЕЛИ  НА ПРОЕКТНИ ПРЕДЛОЖЕНИЯ,  ПОДАДЕНИ КЪМ СТРАТЕГИЯТА ЗА ВОМР 
НА МИГ САМОКОВ
Утвърдени  с Решение на  Управителния съвет на МИГ САМОКОВ от 19.09.2018 г.

РЕГЛАМЕНТ № 966/2012 НА ЕВРОПЕЙСКИЯ ПАРЛАМЕНТ И НА СЪВЕТА от 25 октомври 2012 относно финансовите правила, приложими за общия бюджет на Съюза
Член 204

Външни експерти, получаващи възнаграждение

На Комисията се предоставят правомощията да приема делегирани актове в съответствие с член 210 относно подробните правила за външните експерти, получаващи възнаграждение, които включват специална процедура за избор на физически лица като външни експерти, получаващи възнаграждение, които да подпомагат институциите при оценяване на заявленията за безвъзмездни средства, проектите и офертите и да предоставят становища и съвети в специфични случаи.

Такива експерти получават възнаграждение въз основа на предварително обявена фиксирана сума и се избират въз основа на професионалните си качества. Подборът се извършва въз основа на критерии за подбор, които са в съответствие с принципите на недискриминация, равно третиране и отсъствие на конфликт на интереси.
Раздел I. ОБЩИ ПОЛОЖЕНИЯ
Чл. 1. С тези правила се урежда процедурата за избор на външни експерти – оценители съгласно чл.49, ал.2 от Наредба №22 на МЗХ, които да извършват оценка на постъпилите проектни предложения за получаване на финансова помощ по мерките от одобрената Стратегия за ВОМР на МИГ САМОКОВ за програмния период 2014 – 2020 г.

Чл. 2. Външните експерти - оценители участват в комисиите за подбор на проектни предложения (КППП), където правят проверка за административно съответствие и допустимост (АСД) и техническа и финансова оценка (ТФО) на постъпилите проектни предложения съгласно изискванията на мярката от СВОМР за получаване на безвъзмездна финансова помощ.
Чл.3. Външните експерти – оценители могат да бъдат:

1. Физически лица, избрани след провеждане на конкурс по реда на тези правила;

2. Лица от списъка на външните оценители, избрани чрез централизиран конкурс от ЦКЗ на МС.
Раздел II
ИЗБОР НА ВЪНШНИ ЕКСПЕРТИ - ОЦЕНИТЕЛИ 

Покана за подбор на външни експерти - оценители
Чл.4. Подборът на външни експерти-оценители трябва да бъде направен преди крайния срок по първия обявен прием на проекти по мерките от СВОМР.

Чл.5. (1) Председателят на Управителния съвет издава заповед за стартиране на процедура за набиране на външни експерти - оценители на проекти към Стратегията за ВОМР.

(2) Със заповедта председателят на УС назначава Комисия за избор на външни експерти-оценители в състав от минимум 3 члена. Членовете на комисията могат да са лица  от състава на изпълнителския екип и/или управителния съвет или общото събрание на Сдружението.
Чл.6. (1) Комисията назначена за провеждане на конкурса изготвя документация за набиране на външни експерти - оценители за оценка на проектни заявления по мерките, включени в Стратегията на МИГ САМОКОВ и Покана за участие в конкурс за външни оценители. 
(3) Поканата трябва да съдържа:
1. изискванията, на които следва да отговарят лицата:

 • Общи изисквания

•  Специфични изисквания, свързани с конкретен опит по мярката/ мерките, за които ще бъдат експерти - оценители
2. документите, необходими за доказване на съответствие с изискванията по т. 1;

3. срокът и начинът за подаване на заявленията. Срокът не може да бъде по-кратък от 10 дни.
Чл.7. На интернет страницата на МИГ САМОКОВ се публикува Поканата и комплекта документи за кандидатстване, който съдържа: 
· Приложение № 1: Образец на Заявление за кандидатстване, 
· Приложение № 2: Декларация за изпълнение на условията за допустимост 
· Приложение № 3: Правила за избор на външни експерти - оценители  на проектни предложения, подадени към стратегията за ВОМР на МИГ САМОКОВ
· Приложение № 4: Контролен лист  за проверка на административно съответствие и допустимост за експертите - оценители съгласно представените документи.
Кандидатстване 

Чл.8. (1) Външните оценители трябва да притежават необходимата професионална компетентност за изпълнение на работата, като отговарят на изисквания определени в Поканата по отношение на: 

· Образование; 
· Специалност съгласно Класификатора на областите на висше образование и професионалните направления;
· Професионален опит в съответната специалност;
· Познаване на нормативната база в областта, за която кандидатства като експерт, съответно – Програмата за развитие на селските райони 2014-2020 и/или Оперативна програма „Развитие  на човешките ресурси и/или Оперативна програма “Околна среда“, съответно приложимото европейско и национално законодателство към тях.
· Притежаване на специфични познания, експертен опит, професионални компетенции в областите на обхват на мерките, за които кандидатства като експерт – оценител.
(2) Външните оценители следва да отговарят най-малко на следните изисквания:

· да не са осъждани за умишлено престъпление от общ характер с влязла в сила присъда, освен ако са реабилитирани;

· да не са лишени от правото да упражняват професия или  дейност, която се отнася до областта на професионалната им компетентност;

· да не са поставени под запрещение.

· да не са участвали в комисията за оценка на стратегията за ВОМР на МИГ САМОКОВ.
Чл.9. (1) Необходимите документи, които кандидатите трябва да представят за участие в конкурса са:

1. Заявление за участие в конкурса – по образец (Приложение №1). В заявлението се посочват  мерките от СВОМР, по които се кандидатства за оценител на проектни предложения и Специфичен професионален опит, удостоверяващ компетенции или експертен опит като експерт по посочените мерки.
2. Автобиография с приложени копия на доказателствени документи за образование, професионален стаж и други.

3. Документи, доказващи опита на кандидата по изготвяне и оценяване на проекти в посочените в заявлението области на компетентност. 
4. Декларация за доказване на обстоятелства – по образец (Приложение №2).

(2) Документите се представят в оригинал или копия, заверени на всяка страница с думите „Вярно с оригинала” и подпис на кандидата;

Чл.10. (1) Документите за кандидатстване се приемат в офиса на МИГ САМОКОВ в затворен плик, на адрес:


гр. Самоков – п.к. 2000,  ул.”Македония” № 34  

лично, по пощата или чрез куриер, както и по електронна поща, в рамките на обявения срок за прием. Документи, получени след крайния срок не се разглеждат.
(2) Документите се подават в един оригинал на хартиен носител или тяхно сканирано копие (в случай на подаване по електронна поща).
(3) На плика или съответно в „Тема“ на електронното писмо да бъде посочен подателя и пояснение с текст: " За процедура за избор на експерти - оценители към Стратегията на МИГ САМОКОВ", за Мерки ХХХ,….,….
(4) Отговорност за приемането и съхранението на документите носи Изпълнителният директор.
(5) Постъпилите документи се регистрират в Регистър на получени документи за избор на външни експерти-оценители. 
Процедура за избор на външни експерти-оценители
Чл.11. (1) Процедурата по избор на експерти - оценители се изпълнява от назначената със заповед на Председателя на УС Комисия за избор на външни експерти-оценители. Конкурсът преминава през следните етапи:
ЕТАП 1: Проверка за административно съответствие и допустимост на кандидатите и изготвяне на предварителен списък на кандидати по всяка от мерките;
ЕТАП 2: Провеждане на писмен тест на кандидатите от Предварителния списък по всяка от мерките;
ЕТАП 3: Изготвяне на Окончателен списък на експертите по резултатите от теста и одобряването му от УС.
(2) Първият етап от процедурата включва следните стъпки:
1. Проверка за административно съответствие;
2. Проверка по документи за съответствие с изискванията за допустимост на кандидатите. Изискванията към експертите - оценители следва да са посочени в Поканата, заедно с начините на доказване изпълнението на съответното изискване.

3. Кандидатите, които отговарят на изискванията за допустимост, се включват в „Предварителен списък ”.
 (3) Вторият етап от процедурата включва подготовка и провеждане на писмен тест за кандидатите, включени в Предварителния списък. Писменият тест се разработва от Комисията за избор на външни експерти-оценители във вариант  за всяка от мерките  и се предлага на кандидатите за решаване. Всеки вариант на теста може да получи максимална оценка от 100 точки. Кандидати получили по-малко от 60 точки отпадат от участие в класирането.
 

(4)
Третият етап на процедурата включва изготвяне на Окончателен списък на експертите, които са преминали успешно ЕТАП 1 и ЕТАП 2. Предложеният от комисията списък с одобрените в резултат на конкурса лица, които да участват в Комисиите за подбор на проектни предложения и да работят като оценители на проекти по Мерки към СВОМР се утвърждава от председателя на УС и се публикува на интернет страницата на МИГ. 


Чл.12. (1) На интернет страницата на МИГ САМОКОВ се публикува  Предварителния списък по документи и Окончателния списък с одобрените експерти - оценители. Окончателният списък съдържа най-малко следната информация:

1. имената на експерта съгласно документ за самоличност;

2. пощенски и електронен адрес за кореспонденция, телефон и др.;

3. придобита образователна степен и специалност;

4. област на професионална компетентност;



(2) Окончателният списък при нужда може да се допълва чрез провеждане на нов конкурс за избор на външни експерти - оценители в рамките на текущата или следващите години без ограничения, но не по-късно от 3 години след първоначалното му публикуване.


(3) С избраните външни експерти – оценители от Окончателния списък се сключват рамкови договори, определящи общите правила, по които ще им бъде възлагана дейност по оценка на проектни предложения.

Участие на експертите  - оценители в комисии за избор


Чл.13. Избраните външни експерти – оценители, включени в Окончателния списък, могат да бъдат ангажирани като членове на Комисии за подбор на проектни предложения (КППП) за извършване на:
1. проверка за административно съответствие и допустимост на постъпилите проектни предложения;

2. техническа и финансова оценка и класиране на проектите. 

Всички дейности по оценяването на проектните предложения се осъществяват в средатат на ИСУН.


Чл.14. (1) До три дни след крайния срок за подаването на проектни предложения по обявен прием по мярка от СВОМР УС на МИГ одобрява състава на Комисия за подбор на проектните предложения за съответната оценителна сесия.  Комисията за подбор на проектни предложения се назначава със заповед на Председателя на Управителния съвет (УС) на МИГ. В заповедта се определят и правата на достъп до ИСУН 2020 за всеки член на комисията. 

Заповедта се изпраща  до ЦКЗ заедно със заявки за създаване на профили в ИСУН 2020  на членовете на оценителната комисия.

Чл. 15. (1) Комисията за подбор на проектни предложения е съставена от: председател без право на глас, секретар без право на глас, нечетен брой членове с право на глас – не по-малко от трима и резервни членове - не по-малко от трима. Членовете на комисията могат да бъдат служители на МИГ, членовете на общото събрание на МИГ и външни експерти - оценители. Делът на представителите на публичния сектор в комисията не може да превишава 50 % от имащите право на глас членове.
(2) Председателят и секретарят на комисията не могат да бъдат външни експерти. 

(3) Председателят, секретарят и членовете на комисията трябва да притежават необходимата квалификация и професионална компетентност за изпълнение на задачите, възложени им със заповедта за назначаване. Те са длъжни да изпълняват задълженията си добросъвестно, обективно и безпристрастно, както и да пазят в тайна обстоятелствата, които са узнали във връзка със своята работа в комисията. 

Те не могат:

1. да са в конфликт на интереси по смисъла на чл. 57, параграф 2 от Регламент (ЕС, ЕВРАТОМ) № 966/2012 на Европейския парламент и на Съвета от 25 октомври 2015 г. относно финансовите правила, приложими за общия бюджет на Съюза и за отмяна на Регламент (ЕО, ЕВРАТОМ) № 1605/2002 на Съвета (ОВ, L 298/1 от 26 октомври 2012 г.) с някой от кандидатите или партньорите в процедурата за предоставяне на безвъзмездна помощ;

2. да имат интерес по смисъла на Закона за предотвратяване и установяване на конфликт на интереси от предоставянето на безвъзмездна финансова помощ по конкретната процедура; 

3. да са свързани лица по смисъла на § 1, т. 1 от допълнителните разпоредби на Закона за предотвратяване и установяване на конфликт на интереси с кандидат или партньор в процедурата;

4. да са лица, които се намират помежду си в йерархична зависимост.

Лицата от КППП представят декларации за безпристрастност, поверителност и липса на конфликт на интереси.
 
Чл.16. С определените експерти за участие в конкретна Комисия за подбор на проектни предложения по обявен прием се подписва  договор за услуга. В договора се определя дължимото възнаграждение на експерта – оценител за всяка изпълнена от него  оценка.  

Чл. 17. (1) Възнагражденията на външните оценители се определят на база оценен проект, съобразно одобрената от УС сума и залегнала в бюджета на МИГ за конкретната година, която се прилага при участие в оценителни комисии по всички мерки. 

(2) Максималният общ размер на брутното възнаграждение, което лице може да получи в рамките на дванадесет месеца за дейността си като външен оценител избран чрез конкурс по реда на тези вътрешни правила е 30 000 лв.

